Document ID: 32011D0196

KOMISSION PÄÄTÖS,
annettu 29 päivänä maaliskuuta 2011,
lastenvaatteiden nauhoja ja kiristysnyörejä koskevan standardin EN 14682:2007 yhdenmukaisuudesta Euroopan parlamentin ja neuvoston direktiivin 2001/95/EY yleisen turvallisuusvaatimuksen kanssa ja standardia koskevien viitetietojen julkaisemisesta Euroopan unionin virallisessa lehdessä
(tiedoksiannettu numerolla K(2011) 1860)
(ETA:n kannalta merkityksellinen teksti)
(2011/196/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yleisestä tuoteturvallisuudesta 3 päivänä joulukuuta 2001 annetun Euroopan parlamentin ja neuvoston direktiivin 2001/95/EY (1) ja erityisesti sen 4 artiklan 2 kohdan,
on kuullut pysyvää komiteaa, joka on perustettu teknisiä standardeja ja määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY (2) 5 artiklan mukaisesti,
sekä katsoo seuraavaa:
(1)
Direktiivin 2001/95/EY 3 artiklan 1 kohdassa tuottajat velvoitetaan saattamaan markkinoille ainoastaan turvallisia tuotteita.
(2)
Direktiivin 2001/95/EY 3 artiklan 2 kohdan mukaan tuotteen oletetaan olevan turvallinen kansallisissa standardeissa määritettyjen vaarojen ja vaaraluokkien osalta, kun se on sellaisten vapaaehtoisten kansallisten standardien mukainen, joilla vahvistetaan kansallisiksi standardeiksi niitä eurooppalaisia standardeja, joiden viitetiedot komission on julkaistava Euroopan unionin virallisessa lehdessä kyseisen direktiivin 4 artiklan 2 kohdan mukaisesti.
(3)
Direktiivin 4 artiklan 1 kohdan mukaan eurooppalaisten standardointielinten olisi hyväksyttävä eurooppalaiset standardit komission toimeksiantojen perusteella. Komissio julkaisee kyseisten standardien viitetiedot.
(4)
Direktiivin 4 artiklan 2 kohdassa säädetään eurooppalaisten standardointielinten hyväksymien standardien viitetietojen julkaisemista koskevasta menettelystä ennen direktiivin voimaantuloa. Jos kyseisillä standardeilla varmistetaan yleisen turvallisuusvaatimuksen täyttyminen, komissio päättää julkaista niiden viitetiedot Euroopan unionin virallisessa lehdessä. Tällaisissa tapauksissa komissio päättää oma-aloitteisesti tai jonkin jäsenvaltion pyynnöstä direktiivin 15 artiklan 2 kohdassa tarkoitetun menettelyn mukaisesti siitä, onko kyseinen standardi yleisen turvallisuusvaatimuksen mukainen. Komissio päättää standardin viitetietojen julkaisemisesta kuultuaan direktiivin 98/34/EY 5 artiklalla perustettua komiteaa. Komissio ilmoittaa päätöksestään jäsenvaltioille.
(5)
Komissio lähetti marraskuussa 2000 CENille (Euroopan standardointikomitea) toimeksiannon M/309 laatia eurooppalaiset turvallisuusstandardit, jotka koskisivat lastenvaatteiden nauhojen ja kiristysnyörien aiheuttamaa kuristumis-, loukkaantumis- ja kiinnijäämisvaaraa.
(6)
Komission toimeksiannon johdosta CEN hyväksyi standardin EN 14682:2004. Komissio julkaisi sen viitetiedot Euroopan unionin virallisessa lehdessä (3).
(7)
Syyskuussa 2007 standardi EN 14682:2004 korvattiin CENin hyväksymällä uudella versiolla. Tässä versiossa selvennetään lastenvaatteissa olevia nauhoja ja kiristysnyörejä koskevia vaatimuksia, ja se sisältää selventäviä piirroksia. Standardin EN 14682:2007 viitetietoja ei julkaista Euroopan unionin virallisessa lehdessä.
(8)
Yhdentoista jäsenvaltion markkinavalvontaviranomaiset tutkivat yhdessä marraskuun 2008 ja helmikuun 2010 välisenä aikana, täyttävätkö niiden markkinoilla olevat lastenvaatteet standardin EN 14682:2007 vaatimukset. Komissio osallistui hankkeen rahoitukseen (4).
(9)
Hankkeeseen osallistuneet kansalliset markkinavalvontaviranomaiset tekivät yli 400 RAPEX-ilmoitusta vaatteista, jotka eivät olleet standardin EN 14682:2007 vaatimusten mukaisia. Nämä ilmoitukset muodostivat huomattavan osan vuonna 2009 vastaanotettujen RAPEX-ilmoitusten kokonaismäärästä (5).
(10)
Yhteisellä hankkeella pyrittiin myös parantamaan toimitusketjun eri vaiheissa toimivien talouden toimijoiden tietämystä standardin EN 14682:2007 vaatimuksista.
(11)
Komissio katsoo, että standardi EN 14682:2007 täyttää sen antaman toimeksiannon M/309, on direktiivin 2001/95/EY yleisen turvallisuusvaatimuksen mukainen ja että sen viitetiedot olisi julkaistava Euroopan unionin virallisessa lehdessä 4 artiklan 2 kohdan ensimmäisessä alakohdassa säädetyn menettelyn mukaisesti.
(12)
Tämä päätös standardin EN 14682:2007 yhdenmukaisuudesta yleisen turvallisuusvaatimuksen kanssa tehdään komission aloitteesta.
(13)
Tässä päätöksessä säädetyt toimenpiteet ovat direktiivillä 2001/95/EY perustetun komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Standardi EN 14682:2007 ”Lastenvaatteiden turvallisuus. Lastenvaatteiden nauhat ja kiristysnyörit. Vaatimukset” täyttää direktiivissä 2001/95/EY säädetyn yleisen turvallisuusvaatimuksen niiden riskien osalta, jotka se kattaa.
2 artikla
Standardin EN 14682:2007 viitetiedot julkaistaan Euroopan unionin virallisen lehden C-sarjassa, ja ne korvaavat standardin EN 14682:2004 viitetiedot.
3 artikla
Tämä päätös on osoitettu kaikille jäsenvaltioille.
Tehty Brysselissä 29 päivänä maaliskuuta 2011.

Labels: 7
3
1
0